عزيزة جلال

عزيزة جلال (15 دجنبر 1958، مكناس -) هي مغنية مغريبية كاتغني بلعربية لفوصحة ولمصرية.Aziza Galal كاينة الصفحة ف alrai.com، تشافت نهار 15 غشت 2014.
 لكاريير 
عزيزة جلال هي أيقونة فنّية ديال لمغريب، ودابا كاتعيش فالسعودية وعندها جنسية تمّا. قبل الزواج والشوهرة، قرات عزيزة لفن ولموسيقى فمكناس. شاركات فواحد لبرنامج ديال لغنا سميتو "مواهيب" ودارو لفنان عبد النبي الجيراري ف1975. غنّات عزيزة جلال فهاد لمنافسة أغاني ديال الطرب لعربي بحال دياول شادية وأسمهان.

ما بين 1975 و1985، ولّات عزيزة جلال مغنية ديال لأغاني لكلاسيكية اللي معروفة بزّاف، هادشي قبل ماتزوّج من راجل سعودي. كان معروف عليها باللي هي لمغنية اللي كانت ݣاع كاتعجب لماليك لحسن التاني، وكانت ديما كاتبان فالتلفازة لمغريبية ولمناسبات اللي كانت كاتنضمها الدولة وكانت كاتغنّي بزّاف لأغاني لوطنية، ولأغاني دلقومية لعربية ولإسلامية.

 التقاعود فعمر 26 
ف1985 قرّرات عزيزة جلال باش تغادر لواجيهة لفنية. تزوجات هاد السيدة واحد رجل دلأعمال سعودي اللي عطاها الحق باش تقرر واش تبقى ولّا تمشي من الساحة لفنية. قالت باللي مافكراتش فيها بزّاف وقررات ما تبقاش تغنّي. قالت باللي ماكانتش ندمانة على لقرار اللي خدات. لقرار دغيا سالا لمكانة ديالها فالصيناعة دلموسيقى، الشي اللي خلا لجمهور ديالها يتقلق، حيتاش كان عارف باللي كون بثات، كانت غاتزيد بزّاف للأغاني دياولها اللي كانت أصلا زوينة.

 الرجوع ف2019 
فنهار 22 ماي 2019 دارت عزيزة جلال مفاجئة للعالم لعربي. كان هاداك هو النهار اللي لمغاربة ولمعجبين من لعالم لعربي تلاقاو فيه لفنانة عزيزة جلال، اللي كانت غايبة على الساحة لفنية لكتر من 34 عام. لمغنية دارت أول ضهور ليها من 1985 فواحد لبرنامج ديال إم بي سي سميتو "لقاء من الصفر".

رجعات عزيزة جلال للمنصات ف26 دجنبر 2019 فشتاء طنطورة، وهو مهرجان فالسعودية. بدات السهرة ديالها مع لعشرة دالليل. الناس عجبهوم لحال حيتاش أجيال كانت كاتستمتع بالصوت ولأغاني ديالها. داك النهار شكرات لجمهور ديالها وݣالت: "شكرا حيتاش جيتو تشوفوني من مورا غياب كبير. ماعمّركوم كنت بعيدة عليكوم، كنتو ديما فقلبي. أنا رجعت ليكوم حيتاش نتوما اللي بغيتوني. قررت نرجع باش نشارك ف لحفلات اللي غادي تدار ف بلادنا."

 من لأغاني ديالها 
 مستنياك - (بليغ حمدي).
 منك وإليك - (حلمي بكر).
 سيدي ياسيد ساداتي - (جابر جاسم).
 غزيل فله - (جابر جاسم).
 ياشوق هزني هوى الشوق - (جابر جاسم).
 حلقت عيوني هنا وهناك - (أغنية وطنية دلمغريب).
 من كل دقة قلب - (وطنية).
 نتقابل سوا - (سيد مكاوي).
 قصيدة الزمزمية - (رياض السنباطي).
 غال ياحسن - (أغنية وطنية دلمغريب).
 بطل القدس - (أغنية وطنية دلمغريب ديال عبد القادر الراشدي).
 يغن لعرشك - (أغنية وطنية دلمغريب).

 مصادر 

تصنيف:مغنية مغريبية
تصنيف:زيادة 1958
تصنيف:ناس حيين
تصنيف:مقالات فيها مصدر و 3000 بايت
تصنيف:ناس تزادو ف مكناس
تصنيف:مومتيلات د لأفلام مغريبيات
تصنيف:مومتيلات د تلفازة مغريبيات
تصنيف:مغريبيات ف لبيزنيس